ТОКЪМАКЪ Йылмаз: Анэдэлъхубзэр къахуэмыщхьэпэу щыжаIэм деж си жагъуэ мэхъу
Къайсэр къалэм и Пынарбашы куейм хыхьэ Бешкъэзакъхьэблэ (Хилмие) къуажэм къыщалъхуа, илъэс 21-рэ лъандэрэ егъэджакIуэу лажьэ Токъмакъ Йылмаз депсэлъылIащ. Абы зэрыжиIэмкIэ, адыгэбзэр и унагъуэм щызригъэщIащ. Ар щылажьэ Къайсэр къалэм и Талас щIыпIэм дэт курыт еджапIэм 2019 — 2020 гъэ еджэгъуэ дызэрытым еджакIуэхэм я бжыгъэр мащIэ зэрыщыхъуам щхьэкIэ, адыгэбзэ класс къыщызэIуахыфакъыми, а Iуэхур къохьэлъэкI Токъмакъым.
— Йылмаз, сыту пIэрэ адыгэ унагъуэхэм я бынхэм анэдэлъхубзэр ирагъэджыну щIыхуэмейр?
— Ди бзэр яджыным я бынхэр хуэмыныкъуэну къэзылъытэ унагъуэ къыщыхэкI мэхъу. Адэ-анэм япэ ирагъэщ тыркубзэ, математикэ, жылагъуэ щIэныгъэхэр, инджылызыбзэр, диныр, хабзэр. «Сэ сщIэрт си анэдэлъхубзэр, нобэ къэсыхуи зэи къысхуэщхьэпакъым ар», — жызыIэ адэ-анэ диIэщ.
Абыхэм адыгэбзэр я бынхэм ирагъэджыным тедгъэгушхуэн папщIэ, дэ яхудогъэхь ди дерсхэр зэпкърыхауэ зэрыт тхылъхэр. Абы- хэм щыгъуазэ зыхуащIа нэужь, ахэр къыхэзыххэм и щыхьэту Iэпэ традзэри еджапIэм къагъэхьыж.
— Анэдэлъхубзэр зэвгъэджын гуп къыщызэIуфхкIэ, щIыналъэ, къэрал, нэгъуэщI унафэщIхэм Iуэхур къыщалъахъэ къыхэкIрэ?
— ЖыпIэнурамэ, апхуэдэ зэи къэхъуакъым. Псалъэм папщIэ, абы хуэщIа пэш щхьэхуэ ди еджапIэм нэгъабэ иIэтэкъыми, анэдэлъхубзэмкIэ дерсхэр ди конференц-залым щедгъэкIуэкIащ. Зэреджэ тхылъхэмрэ нэгъуэщI IэмэпсымэхэмкIэ зы гугъуехь гуэри дыхэтауи къысхуэщIэжыркъым.
— Егъэджэныгъэ-гъэсэныгъэ лэжьыгъэр бзитIкIэ е нэхъыбэкIэ егъэкIуэкIыным дауэ уеплърэ? Ар еджакIуэм хуэщхьэпэну къэплъытэрэ?
— Зэран хуэхъуну зи си фIэщ хъуркъым. Апхуэдэ Iуэху бгъэдыхьэкIэр, сэ къызэрыслъытэмкIэ, губзыгъагъэщ, Iущыгъэщ. Бзэ нэхъыбэ пщIэху, нэхъыфIщ, зи бзэ пIурылъ нэгъуэщI лъэпкъхэм нэхъ тыншу уагурыIуэнущ. Апхуэдэуи нэгъуэщI лъэпкъхэм я анэдэлъхубзэхэм, щэнхабзэхэм щыгъуазэ зыхуэпщIыфынущ, пщIэи яхуэпщIынущ.
Епсэлъар
БЭВЫКЪУЭ Эрдогъанщ.
Истамбыл къалэ
